## Odluka o davanju suglasnosti trgovačkom društvu HT-Hrvatske telekomunikacije d.d. na Standardnu ponudu za usluge međusobnog povezivanja HT - Hrvatskih telekomunikacija d.d.

### NN 42/2009 (6.4.2009.), Odluka o davanju suglasnosti trgovačkom društvu HT-Hrvatske telekomunikacije d.d. na Standardnu ponudu za usluge međusobnog povezivanja HT - Hrvatskih telekomunikacija d.d.

HRVATSKA AGENCIJA ZA POŠTU I ELEKTRONIČKE KOMUNIKACIJE

958

Na temelju članka 14. stavka 4., članka 128. stavka 2. Zakona o elektroničkim komunikacijama (»Narodne novine« br. 73/08; dalje u tekstu: ZEK), u skladu s člankom 12. stavkom 1. točkom 5. i stavkom 3., člankom 56. stavkom 4. Zakona o telekomunikacijama (»Narodne novine« br. 122/03, 158/03, 60/04 i 70/05; dalje u tekstu: Zakon) i člankom 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP) u postupku donošenja standardne ponude pristupa mreži i međusobnog povezivanja, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj dana 16. veljače 2009. godine donijelo sljedeću

ODLUKU

I. Daje se suglasnost trgovačkom društvu HT – Hrvatske telekomunikacije d.d. na Standardnu ponudu za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 11. veljače 2009. godine, koja je sastavni dio ove odluke.

II. Standardna ponuda iz točke I. primjenjuje se od 1. ožujka 2009. godine te ostaje na snazi do okončanja postupka analize mjerodavnih tržišta odnosno određivanja regulatornih obveza.

III. Privremeno rješenje Vijeća Agencije (klasa: UP/I-344-01/08-01/3309, urbroj: 376-11-08-02) od 23. prosinca 2008. godine djelomično se ukida, na način da do završetka ovog upravnog postupka ostaje na snazi u dijelu koji se odnosi na Dodatak Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT – Hrvatskih telekomunikacija d.d. za potrebe međusobnog povezivanja od 27. kolovoza 2007. godine.

IV. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je 19. prosinca 2008. godine pokrenula po službenoj dužnosti, sukladno članku 124. ZUP-a postupak donošenja standardne ponude za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj (dalje u tekstu: standardna ponuda).

Slijedom navedenog, a s obzirom na činjenicu da je valjanost standardne ponude koja je bila na snazi u trenutku pokretanja upravnog postupka trebala prestati 31. prosinca 2008., Vijeće Agencije je donijelo privremeno rješenje (klasa: UP/I-344-01/08-01/03309, urbroj: 376-11-08-02 od 23. prosinca 2008. godine) prema kojem »Standardna ponuda za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 27. kolovoza 2007. godine« ostaje na snazi do okončanja ovog upravnog postupka.

Agencija je podneskom od 14. siječnja 2009. godine predložila trgovačkom društvu HT – Hrvatske telekomunikacije d.d. (dalje u tekstu: HT) da načini određene izmjene standardne ponude, kao i izmjene Dodataka Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT – Hrvatskih telekomunikacija d.d. za potrebe međusobnog povezivanja od 27. kolovoza 2007. godine (dalje u tekstu: ponuda za kolokacije) te je naložila HT-u da do 22. siječnja 2009. godine dostavi Vijeću Agencije novu standardnu ponudu.

HT se očitovao podneskom od 22. siječnja 2009. godine ali nije dostavio standardnu ponudu usklađenu s prijedlogom Agencije, već je dostavio svoje prijedloge u svezi ponude za kolokacije.

Slijedom navedenog, Vijeće Agencije je djelomičnim rješenjem od 26. siječnja 2009. godine (klasa: UP/I-344-01/08-01/03309, urbr.: 376-11-09-08; dalje u tekstu: djelomično rješenje), naložilo HT-u da u roku od 8 dana načini izmjene standardne ponude te istu u navedenom roku dostavi Vijeću Agencije radi izdavanja suglasnosti.

Kako je HT podneskom od 22. siječnja 2009. godine naveo svoje prijedloge u svezi ponude za kolokacije, Vijeće Agencije je u djelomičnom rješenju, u točki IV. istog, odredilo da se postupak u svezi ponude za kolokacije nastavlja do utvrđenja činjeničnog stanja.

HT je 11. veljače 2009. godine dostavio standardnu ponudu usklađenu s djelomičnim rješenjem. Analizom standardne ponude utvrđeno da je HT postupio po djelomičnom rješenju odnosno da je standardna ponuda u skladu sa Zakonom i podzakonskim propisima. Vijeće Agencije je temeljem članka 128. stavka 2. ZEK-a, članka 12. stavka 1. točke 5. i stavka 3., članka 56. stavka 4. Zakona, i članka 202. ZUP-a, odlučilo kao u točkama I. i II. odluke.

Na temelju članka 217. stavka 3. ZUP-a djelomično je ukinuto privremeno rješenje Vijeća Agencije (klasa: UP/I-344-01/08-01/3309, urbroj: 376-11-08-02) od 23. prosinca 2008. godine. Naime, privremeno rješenje ostaje na snazi u onom dijelu koji se odnosi na ponudu za kolokacije sve do završetka ovog upravnog postupka. Slijedom navedenog, Vijeće Agencije odlučilo je kao u točki III. odluke.

Sukladno članku 14. stavku 4. ZEK-a Vijeće Agencije odlučilo je kao u točki IV. odluke te će se ista objaviti u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/03311

Urbroj: 376-11-09-11

Zagreb, 16. veljače 2009.

Predsjednik Vijeća Agencije
Gašper Gaćina, dipl. ing. el., v. r.

[STANDARDNA PONUDA ZA USLUGE MEĐUSOBNOG POVEZIVANJA](dodatni/400445.pdf)

[HT - Hrvatskih telekomunikacija d.d.](dodatni/400445.pdf)

Odluka, NN 42/2009-958